Na podlagi drugega odstavka 21. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16 in 49/16-popr.) izdaja  minister za izobraževanje, znanost in šport

PRAVILNIK

o spremembah in dopolnitvah Pravilnika o potrjevanju učbenikov

1. člen
V Pravilniku o potrjevanju učbenikov (Uradni list RS, št. 34/15) se v 1. točki tretjega  odstavka 10. člena na koncu prvega stavka črta pika in se doda vejica ter besedilo »ob upoštevanju izjem, ki veljajo za invalidne osebe v skladu z zakonom, ki ureja avtorsko in sorodne pravice.«.
2. člen
Besedilo 15. člena se spremeni tako, da se glasi:
»15. člen

(1) Pristojni javni zavod v postopku potrjevanja novega ali spremenjenega učnega načrta oziroma kataloga znanja izdela oceno o skladnosti že potrjenih učbenikov s cilji, standardi znanja in vsebinami, opredeljenimi v novem ali spremenjenem učnem načrtu oziroma katalogu znanja, in jo posreduje skupaj s predlogom novega ali spremenjenega učnega načrta oziroma kataloga znanja  pristojnemu strokovnemu svetu v sprejem.

(2) Če pristojni strokovni svet potrdi skladnost učbenikov iz prejšnjega odstavka tega člena, izda sklep o ponovni potrditvi učbenika. V primeru neskladnosti učbenika s cilji, standardi znanja in vsebinami, opredeljenimi v učnem načrtu oziroma katalogu znanja, pristojni strokovni svet izda sklep o prenehanju uporabnosti učbenika.
(3) Obrazce za oceno, predlog sklepa o ponovni potrditvi in predlog sklepa o prenehanju uporabnosti učbenika pripravi pristojni javni zavod ter jih predloži v potrditev pristojnemu strokovnemu svetu.

(4) Če želi predlagatelj spremeniti potrjen učbenik pred spremembo učnega načrta oziroma kataloga znanja, mora delovni predlog spremenjenega učbenika ponovno predložiti v potrditev.

(5) Pristojni javni zavod črta iz Kataloga potrjenih učbenikov učbenik, ki mu je na podlagi sklepa pristojnega strokovnega sveta prenehala uporabnost.

(6) Ne glede na določbe drugega in petega odstavka tega člena se učbenik, ki mu je na podlagi sklepa pristojnega strokovnega sveta prenehala uporabnost, uporablja do konca tekočega šolskega leta.
KONČNA DOLOČBA
3. člen

Ta pravilnik začne veljati naslednji dan po objavi v Uradnem listu Republike Slovenije.

